b'\n_START_ARTICLE_\nActa Historica Universitatis Klaipedensis\n_START_PARAGRAPH_\nActa Historica Universitatis Klaipedensis \xe2\x80\x93 tarptautinis recenzuojamas mokslo darb\xc5\xb3 leidinys, leid\xc5\xbeiamas Klaip\xc4\x97dos universiteto Baltijos regiono istorijos ir archeologijos instituto.\n_START_SECTION_\nLeidinys\n_START_PARAGRAPH_\nActa Historica Universitatis Klaipedensis prad\xc4\x97tas leisti 1993 m. kaip Klaip\xc4\x97dos universitete \xc4\xafsteigto Vakar\xc5\xb3 Lietuvos ir Pr\xc5\xabsijos istorijos centro mokslo darb\xc5\xb3 \xc5\xbeurnalas. Pirmasis tomas i\xc5\xa1leistas Vilniuje, visi lik\xc4\x99, pradedant antruoju \xe2\x80\x93 Klaip\xc4\x97dos universiteto leidykloje. I\xc5\xa1 prad\xc5\xbei\xc5\xb3 serijoje buvo publikuojami straipsni\xc5\xb3 rinkiniai ir monografijos, nuo a\xc5\xa1tuntojo tomo \xe2\x80\x93 tik straipsni\xc5\xb3 rinkiniai. Septintasis tomas nei\xc5\xa1leistas. 2006\xe2\x80\x932010 m. keturi serijos tomai i\xc5\xa1leisti su atskira paantra\xc5\xa1te \xe2\x80\x9eStudia Antropologica\xe2\x80\x9c._NEWLINE_Acta Historica Universitatis Klaipedensis yra temini\xc5\xb3 straipsni\xc5\xb3 rinkini\xc5\xb3 serija, kurioje publikuojami \xc5\xbeinom\xc5\xb3 Lietuvos, Lenkijos, Rusijos, Vokietijos, Latvijos ir kt. valstybi\xc5\xb3 profesionali\xc5\xb3 mokslinink\xc5\xb3 straipsniai. Tai pirmasis ir iki \xc5\xa1iol vienintelis Lietuvoje mokslo darb\xc5\xb3 leidinys, skirtas regionin\xc4\x97s istorijos tyrimams. Kiekvienas leidinio straipsnis recenzuojamas dviej\xc5\xb3 recenzent\xc5\xb3. Straipsniai publikuojami lietuvi\xc5\xb3, angl\xc5\xb3, vokie\xc4\x8di\xc5\xb3 arba rus\xc5\xb3 lenk\xc5\xb3 kalbomis su anotacijomis lietuvi\xc5\xb3 ir angl\xc5\xb3 kalba bei i\xc5\xa1samiomis santraukomis \xc4\xafvairiomis kalbomis._NEWLINE_Straipsniuose nagrin\xc4\x97jama viduram\xc5\xbei\xc5\xb3 Lietuvos, Vokie\xc4\x8di\xc5\xb3 ordino, Klaip\xc4\x97dos miesto, Klaip\xc4\x97dos kra\xc5\xa1to, Ryt\xc5\xb3 Pr\xc5\xabsijos socialin\xc4\x97, politin\xc4\x97, kult\xc5\xabrin\xc4\x97 istorija, XX a. diplomatijos istorija, vokie\xc4\x8di\xc5\xb3 ir lietuvi\xc5\xb3 (Vokietijos ir Lietuvos) santyki\xc5\xb3, lenk\xc5\xb3 ir lietuvi\xc5\xb3 (Lenkijos ir Lietuvos) santyki\xc5\xb3 istorija, spausdinami atrinkti istorijos \xc5\xa1altiniai su profesionaliais istorik\xc5\xb3 komentarais. Kiekviename tome publikuojamos mokslinink\xc5\xb3 recenzijos Lietuvoje ir u\xc5\xbesienio \xc5\xa1alyse parengtiems darbams. Keturi tomai skirti kult\xc5\xabros antropologijos tyrimams Baltijos j\xc5\xabros regione._NEWLINE_Leidinio atsakingasis redaktorius iki 2001 m. buvo Alvydas Nik\xc5\xbeentaitis, 2003\xe2\x80\x932006 m. redaktori\xc5\xb3 kolegijai vadovavo Vladas \xc5\xbdulkus, 2006\xe2\x80\x932013 m. Silva Pocyt\xc4\x97, nuo 2013 m. \xe2\x80\x93 Vasilijus Safronovas.'